આવેદન પત્રમાં જણાવવામાં આવ્યું છે કે ભાજપ સરકારના શાસનમાં ધોળા દિવસે ખૂન, લૂંટ, બળાત્કારના ગુનાઓ તથા દારૂ અને જુગાર જેવી અસમાજિક પ્રવૃત્તિઓમાં મોટાપાયે વધારો થયો છે. રાજ્ય સરકારે પોતે જ એક સમયે કાયદો અને વ્યવસ્થા કથળી ગયેલી પરિસ્થિતીનો સ્વીકાર કરીને સ્થાનિક સ્વરાજની સંસ્થાઓની ચૂંટણીઑ પાછી ઠેલવવાનો પ્રયાસ કર્યો હતો રાજયમાં બુટલેગરો પણ બેફામ બન્યા છે. અસામાજિક તત્વોને પોલીસનો ડર રહ્યો નથી. ગુંડાઓને રાજ્ય સરકાર તરફથી રાજકીય આશ્રય મળી રહ્યો હોય તેવુ ભયજનક વાતાવરણ સર્જાયું હોવા ઉલ્લેખ પણ આવેદન પત્રમાં કરવામાં આવ્યો છે. કોંગ્રેસ દ્વારા સામાન્ય જાનમાલની સુરક્ષા અને સલામતી પૂરી પાડવા તેમજ કાયદો અને વ્યવસ્થા સુધારવાની માંગ સાથે બારડોલી મામલતદારને શુક્રવારના રોજ આવેદન પત્ર સુપરત કરવામાં આવ્યું હતું. આ પ્રસંગે સુરત જિલ્લા કોંગ્રેસ સમિતિ પ્રમુખ જગદીશ પટેલ, એસસી સેલના કન્વીનર તરુણ વાઘેલા, નગરપાલિકામાં વિપક્ષના ઉપનેતા કાલુ કરીમ શાહ, કિરણ લાકડવાળા સહિતના આગેવાનો ઉપસ્થિત રહ્યા હતા.